## Odluka Vijeća za elektroničke medije, urbroj: 567-02/01-11-01 od 16. prosinca 2011.

### NN 152/2011 (27.12.2011.), Odluka Vijeća za elektroničke medije, urbroj: 567-02/01-11-01 od 16. prosinca 2011.

VIJEĆE ZA ELEKTRONIČKE MEDIJE

3153

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Zdravko Kedžo, Olga Ramljak, Ljubomir Stefanović i Marija Udiljak, kao članovi Vijeća, u postupku nadzora nad radom nakladnika – RADIO TROGIR d.o.o. Trogir pokrenutom po službenoj dužnosti, na temelju članka 69. stavka 1. podstavka 3. i članka 76. stavka 1. točke 4. i 9. i stavka 3. Zakona o elektroničkim medijima (»Narodne novine« broj 153/09. i 84/11; dalje: ZEM) na 86-11 sjednici održanoj 14. prosinca 2011., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge radija na području grada Trogira (L-TR) nakladniku radija – trgovačkom društvu RADIO TROGIR d.o.o., Trogir OIB: 30758428289.

II. Ugovor o koncesiji za obavljanje djelatnosti radija na području grada Trogira (L-TR) br. R-0022/09 klasa: 612-12/09-02/0018, urbroj: 567-01/09-02 od 1. srpnja 2009. prestaje važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na 16-09 sjednici održanoj 23. travnja 2009. donijelo je Odluku o davanju koncesije za obavljanje djelatnosti pružanja medijske usluge radija, na području grada Trogira (L-TR), trgovačkom društvu Radio Trogir d.o.o. Trogir. Koncesija je dana na rok od 9 godina. Po donošenju odluke, trgovačko društvo Radio Trogir d.o.o. Trogir obavilo je tehnički pregled te su, sukladno odredbama ZEM-a, Agencija za elektroničke medije, Hrvatska agencija za poštu i elektroničke komunikacije i Radio Trogir d.o.o. Trogir sklopili Ugovor o koncesiji za obavljanje djelatnosti radija na području grada Trogira (L-TR) br. R – 0022/09 klasa: 612-12/09-02/0018, urbroj: 567-01/09-02 od 1. srpnja 2009.

Člankom 69. stavkom 1. točkom 12. ZEM-a propisano je da Vijeće osigurava nadzor nad provedbom odredbi o programskim načelima i obvezama utvrđenim ZEM-om i posebnim zakonom te je slijedom toga izvršen redovni nadzor nad radom nakladnika Radio Trogir u periodu od 18. do 20. svibnja te 27. svibnja 2011. Kako su nadzorom utvrđena veća odstupanja od programske osnove na temelju koje je dana koncesija, nakladniku je po zaključku Vijeća 29. lipnja 2011. poslano upozorenje klasa: 612-12/11-05/0022, urbroj: 567-02-11-02 o nepoštivanju programske osnove te je zatražena dostava očitovanja o utvrđenome. U postupku je također zatraženo i očitovanje Hrvatske agencije za poštu i elektroničke komunikacije dopisom klasa: 612-12/11-05/0012, urbroj: 567-02-11-04 od 11. srpnja 2011. odnosno izvješće emitira li nakladnik Radio Trogir d.o.o. Trogir program sukladno tehničkim parametrima na temelju kojih im je dana koncesija. Hrvatska agencija za poštu i elektroničke komunikacije u dopisu klasa: 344-07/11-08/49, urbroj: 376-09-11-02 DŽ od 21. srpnja 2011., koji je Agencija zaprimila 25. srpnja 2011., u bitnome navodi:

Djelatnici KMS Split HAKOM-a obavili su kontrolu tehničkih parametara Radio Trogira i to izlaskom na objekt Vlaška. Kontrolom je utvrđeno da svi tehnički parametri u potpunosti odgovaraju tehničkim parametrima iz Javnog natječaja odnosno valjane Dozvole za uporabu radiofrekvencijskog spektra u radiodifuziji Broj RT-00269/2009. Posebna mjerenja nisu obavljena jer planirani izvanredni tehnički pregled nije bilo moguće obaviti jer su prostorije Radio Trogira bile zaključane (nitko ne odgovara na kucanje po vratima) te se nitko ne javlja na telefone Radio Trogira. Radio Trogir, na dodijeljenoj frekvenciji, emitira samo glazbu s povremenim najavama Slušate ljetni đir Radio Trogira.

Sukladno zaključku Vijeća 19. kolovoza 2011. od nakladnika Radio Trogir d.o.o. Trogir dopisom klasa: 612-12/11-05/0012, urbroj: 567-02/01-11-06 zatražena je dostava snimki emitiranog programa za dane 10., 12. i 16. kolovoza 2011., ali nakladnik po njemu nije postupio. Dana 15. rujna 2011. obavljen je neposredni nadzor nad radom nakladnika u prostorijama Radio Trogira d.o.o. Trogir, Blaža J. Trogiranina 13. Kako je utvrđeno da nakladnik ne ispunjava uvjete propisane člankom 22. ZEM-a te da nije podmirena koncesijska naknada Vijeće za elektroničke medije je na 76-11 sjednici održanoj 26. listopada 2011. donijelo odluku o privremenom, na rok od sedam (7) dana, oduzimanju koncesije za obavljanje djelatnosti pružanja medijske usluge radija na području grada Trogira (L-TR) te naložilo nakladniku da u roku od sedam (7) dana ispuni uvjete za obavljanje djelatnosti pružanja medijske usluge radija iz članka 22. stavka 2. ZEM-a odnosno da uskladi emitiranje programa s programskom osnovom na temelju koje mu je dana koncesija za obavljanje djelatnosti pružanja medijske usluge radija na području grada Trogira, da ispuni posebne kadrovske uvjete i podmiri naknadu za koncesiju u iznosu od 21. 028,61 kuna. Nakladnik Radio Trogir d.o.o. Trogir je u podnesku zaprimljenom 11. studenoga 2011. naveo da je postupio po navedenoj odluci te je o tim činjenicama dostavio dokaze, i to: preslike ugovora o radu, izjavu da je velikim djelom programska shema usklađena s programskom osnovom na temelju koje je dana koncesija za obavljanje djelatnosti pružanja medijske usluge radija na području grada Trogira te da će koncesijsku naknadu u iznosu od 21.028,61 kn u njihovo ime i za njihov račun podmiriti Splitsko-dalmatinska županija te Općine Seget, Okrug i Marina. S obzirom na navode iz predmetnog podneska nakladnika, Vijeće za elektroničke medije utvrdilo je, u dobroj vjeri, da više ne postoje pravne pretpostavke za trajno oduzimanje koncesije u smislu citirane zakonske odredbe te je na 80-11 sjednici održanoj 11. studenoga 2011. godine obustavljen postupak pokrenut po službenoj dužnosti radi oduzimanja koncesije za obavljanje djelatnosti pružanja medijske usluge radija.

Istodobno je odlučeno da će se u roku od 30 dana obaviti drugi neposredni nadzor nad radom nakladnika. Nadzor je obavljen 5. prosinca 2011. u prostorijama nakladnka na adresi Blaža J. Trogiranina 13, Trogir te je utvrđeno:

Nakladnik vikendom ne vodi očevidnik jer emitira samo emisiju glazbene želje. Program se emitira uživo radnim danom od 8-16 sati uz nazočnost voditelja i tehničara, a izvan toga glazba sa servera tako da se program formalno emitira od 0-24 sata. Subotom i nedjeljom program ide uživo za vrijeme emisije glazbene želje od cca 16-19 sati (subotom do cca 20 sati). Nakladnik prema svojoj izjavi uz Vijesti (u parne sate) i Novosti (u neparne sate) u svakom satu emitira još dvije kratke informacije sa područja koncesije.

Program se gotovo isključivo temelji na glazbi i informacijama koje se pronađu na internetu. Nema novinara koji izlaze na teren i pronalaze vijesti, kao ni ikakvih drugih novinarskih vrsta. Emisije sportskog programa i programa iz kulture predviđene programskom osnovom ne postoje.

Nakladnik je izvijestio da je u vrijeme kada je na snazi bila odluka o privremenom oduzimanju koncesije emitirao program (1. – 7. studenoga 2011.) što je potvrđeno analizom snimki programa za 3. i 4. studenoga 2011. koje je nakladnik predao za vrijeme neposrednog nadzora.

Tijekom obavljana nadzora direktor, gosp. Poljičanin, izvijestio je da su upravo ostali i bez interneta zbog nepodmirenog računa te izrazio nadu da će račun biti podmiren istoga dana jer ostanu li bez interneta, ostali su bez jedinog izvora informacija.

Nakladnik više ne emitira oglašavanje, a direktor nema saznanja o reguliranju odnosa sa Hrvatskim društvom skladatelja – zaštita autorskih muzičkih prava.

Analizom programa nakladnika Radio Trogir d.o.o. Trogir, 3. i 4. studenoga te 2. prosinca 2011. godine, a na temelju preslušavanja snimki programa, utvrđeno je da nakladnik u sva tri dana ima identičan očevidnik jer se emisije emitiraju svaki dan istovjetno, jedina razlika su različite obavijesti. Prema očevidniku program traje od 8.00 do 16.00 sati.

• 3. studenoga 2011. (četvrtak) nakladnik je prema očevidniku emitirao program od 8.00 do 16.00 sati. Međutim, snimka počinje od 13.21 sati i traje do idućega dana 4. prosinca 15.03 sati. U jednoj snimci su dva dana. Snimka 3.11. počinje sa prilogom obavijesti u 13.21 sat, a govorni dio završava u 15.03 sati emisijom Novosti. Nema emisije Vijesti u 16.00 sati. predviđene očevidnikom.

• 4. studenoga 2011. (petak) nakladnik je prema očevidniku emitirao program od 8.00 do 9.00 sati. Prva govorna emisija su Vijesti u 8.00 sati, a zadnja Novosti u 15.00 sati. Kako je snimka trajala do 15 sati, nije bilo moguće provjeriti je li emitirana posljednja emisija Vijesti u 16.00 sati.

• 2. prosinca 2011. (petak) nakladnik je prema očevidniku emitirao program od 8.00 do 16.00 sati. Međutim, snimka počinje od 9.00. sati emisijom Novosti i traje do 4. prosinca 15.00 sati. Nakladnik je emitirao program prema očevidniku, jedina emisija koja nedostaje je Idemo raditi – Zavod za zapošljavanje u 11.15 sati.

Nakladnik u sva tri analizirana dana ne poštuje programsku osnovu iz dokumentacije na temelju koje mu je dana koncesija za obavljanje djelatnosti pružanja medijske usluge radija. Analizom je utvrđeno da se neemitiraju emisije:

• dana 3. studenoga 2011.: Tema dana u 10.00 sati, Boja dana u 15.00 sati, Klapski blok u 15.10 sati, Servisne informacije u 16.15 sati, Dnevnik u 17.00 sati, Vijesti u 18.00 sati, Kamo večeras u 18.15 sati, Novosti u 19.00 sati, Vijesti u 20.00 sati, Strana top lista u 20.05 sati, Novosti u 21.00 sati, Predstavljanje DJ-Evo u 21.05 sati i Vijesti u 00:00 sati.

• 4. studenoga i 3. prosinca 2011.: Tema dana u 10.00 sati, Glas naroda u 12.20 sati, Boja dana u 15.00 sati, Klapski blok u 15.10 sati, Kultura živi u 16.15 sati, Dnevnik u 17.00 sati, Vijesti u 18.00 sati, Kamo večeras u 18.15 sati, Novosti u 19.00 sati, Vijesti u 20.00 sati, Glazbeni vremeplov u 20.05 sati, Novosti u 21.00 sati, Vijesti u 22.00 i Vijesti u 00:00 sati.

Program se u informativnom dijelu sastoji od emisija Vijesti, Središnje Vijesti u 12.00 sati, Novosti, priloga – obavijesti, vrlo kratkih emisija Dogodilo se na današnji dan, Vremenska prognoza, Listanje dnevnog tiska, Aktualno prijepodne i Radio oglasi, a od glazbenog sadržaja emitiraju se: Samo mi se javi – glazbene želje, Boja dana i Klapski blok.

Najduža emisija su Središnje Vijesti u trajanju od 5 minuta, a Vijesti i Novosti traju od 2 do 3 minute.

Nakladnik se programskom osnovom iz 2009. godine obvezao da će emitirati 46,3% govornog sadržaja što u dnevnom emitiranju od 24 sata iznosi oko 11.00 sati. Analizom je utvrđeno da govorni program čini samo 2,7% dnevnog emitiranja od 24 sata odnosno oko 40 minuta.

Nakladnik tijekom 24-satnog emitiranja emitira glazbu oko 23.20 minuta odnosno 97,3% programa, a programskom osnovom iz 2009. bilo je predviđeno znatno manje glazbenih sadržaja – 48,67%.

Iz navedenih podataka vidljivo je da programska shema po kojoj nakladnik emitira program ne odražava programsku osnovu na temelju koje je dana koncesija. Neemitiranjem gore navedenih emisija te emitiranjem samo 2,7% govornog sadržaja dnevno nakladnik ne ispunjava obvezu iz članka 38. stavka 2. ZEM-a kojom je propisano da udio vlastite proizvodnje mora iznositi najmanje 30% dnevnog vremena objavljivanja svakoga radijskog programa nakladnika radija.

Lokalne informacije zastupljene su u emisijama Novosti i Aktualno prijepodne te u kratkim javljanjima tijekom programa, a ukupno se u programu objavljuje do 15 minuta lokalnih informacija u vremenu od 8 do 16 sati što nije u skladu s člankom 36. stavkom 6. ZEM-a kojim je propisano da nakladnik televizije i/ili radija na lokalnoj razini mora najmanje 10% ukupnoga tjednog audiovizualnog i/ili radijskog programa posvetiti priopćavanju lokalnih vijesti i obavijesti na području koncesije, osim ako ugovorom o koncesiji nije utvrđeno dulje vrijeme posvećeno priopćavanju lokalnih vijesti i obavijesti.

Člankom 75. stavkom 4. ZEM-a propisano je da se za koncesiju plaća naknada u korist državnog proračuna Republike Hrvatske. Uvidom u Registar koncesija Ministarstva financija 14. prosinca 2011. je utvrđeno da navedeni nakladnik nije platio koncesiju u iznosu od 23.362,46 kn, odnosno rate u iznosu od 1.950,00 kn koje su dospijevale: 27. srpnja 2009., 27. listopada 2009., 27. siječnja 2010., 27. travnja 2010., 27. srpnja 2010., 27. listopada 2011., 27. siječnja 2011., 27. travnja 2011., 27. srpnja 2011.te 27. listopada 2011.

Člankom 76. stavkom. 1. točkom 4. i 9. ZEM-a propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija više ne ispunjava uvjete za obavljanje djelatnosti iz članka 22. toga Zakona odnosno da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju.

Prema odredbi članka 76. stavka 3. ZEM-a Ugovor o koncesiji prestaje važiti danom konačnosti odluke o oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno Upravnom sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-01/0240
Urbroj: 567-02/01-11-01
Zagreb, 16. prosinca 2011.

Agencija za elektroničke medije
Vijeće za elektroničke medije
Zdenko Ljevak, dipl. ing., v. r.

Odluka, NN 152/2011-3153